deur Wêreldwyd | Nov 14, 2018 | Leesgenot
Ons begin met Afrikaans: Waar kom ons taal vandaan? Daar is ook ’n blokraai, twee krimi’s, heerlike kos, baie boeke vir die jongklomp en, natuurlik, romanse!
Van Afrikaans gepraat, ’n splinternuwe boek deur Christo van Rensburg, is nou te koop.
Langarm is ’n dansvorm, grootdruk is vir lekker lees.
Moet jy soms naarstig na jou bril soek voor jy ’n blokraaie invul? Ná die sukses van ons Grootdrukbloraai nr. 1, het ons nog een laat maak. Hier is dus nóg 27 blokraaie wat nie jou oë behoort seer te maak nie.
Grootdrukblokraai nr. 2 beloof, nes sy voorganger, om ure se woord- en raaiselgenot te verskaf, sonder dat jou oë onnodige stremming voel. Die boek het dieselfde bestanddele as ŉ gewone blokraaiboek – al verskil is dat jy baie makliker die blokkies kan invul, want alles is twee keer groter as in die gewone blokraaiboeke.
Grootdrukblokraai nr. 2 bevat 27 woordraaisels wat vir jou brein ’n uitdaging sal wees, nie vir jou oë nie.
Is daar perke aan die wreedheid van mense wat glo hulle is verhewe bo die wet?
“’n Sedelose vrou is soos ’n diep waterkuil. ’n Verleidster is soos ’n put waaruit jy nie kan kom nie. Eers was daar een. Toe was daar twee. Nou is daar drie.” Die stem wat laatnag met speur-adjudant Jaap Helberg, beter bekend as Boel, oor die foon praat, is skor en die elokusie dik soos iemand met ernstige laringitis en ’n verstopte neus.
Die moordenaar hou van raaiselspeletjies. Hy bel Helberg met die slagoffer se selfoon, vertel hom waar hy haar lyk kan kry en stuur vir hom ’n video van hoe sy vermoor word.
Hierdie is sy derde slagoffer. Volgens die moordenaar is die ander twee “in ’n verlate, stil en skemer plek. In donker water wat nooit son sien nie. Daar is ou masjiene, reuse-bloekombome en ’n groot swart kruis wat met die son kom en gaan.”
In sy ondersoek kom Helberg af op ’n sindikaat wat met diamante smokkel en hoewel die twee sake drasties verskil, is hulle op ’n manier geknoop. In die makabere klimaks waarop dit uitloop skiet iemand vir Boel.
Luna Joubert se moed en vernuf word weer tot die uiterste beproef in Dag drie. Sy en haar medespeurder, Johan, vergesel vir Mike, ’n volbloed diepdekkingsagent, op ’n missie na Mauritius waar Mike met ’n informant kontak sal maak.
Luna en Johan moet die skyn van gewone vakansiegangers vir hom help bewaar, maar niks loop volgens plan nie. Hul eerste dag op die eiland lewer die lyk van ’n jong meisie wat ooglopend vermoor is. Die informant laat nie van hom hoor nie en hulle word uit die bloute deur wildvreemde mense ‘bevriend’. Rooi ligte flikker toe hulle genooi word vir ’n visvang-uitstappie op ’n luukse jag.
Baie van ons het aangename herinneringe aan kos. Reuke, geure en smake bring dikwels nostalgiese gedagtes terug. Ons assosieer baie maal ’n gunstelingdis met ’n geliefde persoon, of ’n sekere tyd in ons lewens.
Die probleem is dat talle van die disse wat ons mag onthou, se resepte nie meer beskikbaar is nie. Sommige is weg saam met die persoon wat dit altyd gekook het, ander het gewoon verlore gegaan.
Clover Onthoukos bevat 55 resepte wat nagevors en ontwikkel is om die smake en geure van ouds te herskep. Die samestellers, by Clover, het hulle produkte só gekies dat die disse ’n sensasie van ’n ander era sal oproep.
Al 55 disse is afgeneem – en die foto’s alleen kan ’n mens honger maak.
Clover Onthoukos is een van daardie resepteboeke wat jy vir die volgende geslag sal wil bêre. LAPA en Clover is trots daarop om ’n deel van hierdie smaaklike nalatenskap te wees.
Die boek is ook in Engels beskikbaar as Clover Food Nostalgia.
Rondomtalie: Die beste rympies en liedjies van Jaco Jacobs
Plus: CD wat 30 liedjies bevat
Illustrasies: Karen Ahlschläger
Musiek & Sang: Anna Davel
Hope kleuterpret met ’n CD by!
My eerste boek oor honde
Ontdek alles wat jy nog altyd oor honde wou weet, van verskillende rasse, eienskappe en versorging, tot fassinerende inligting oor hoe honde met ons en met ander honde kommunikeer.
Hierdie boek is perfek vir enige iemand wat van honde hou, of jy nou reeds ’n honde-eienaar is, of daarvan droom om jou eie hond te kry.
Leer wat honde met hul liggaamstaal wys, waarvan hulle droom wanneer hulle slaap, en wat hulle vir ons probeer sê. Kom beleef die wonderlike wêreld van honde met hierdie nuttige gids propvol fantastiese foto’s en skattige feite oor honde.
Vind uit hoe verskillende rasse se unieke eienskappe van mekaar verskil, leer hoe om jou beste vriend te versorg sodat sy stertswaai-gelukkig en gesond bly en verstom jou aan hierdie wonderlike diere se supersintuie en ratse toertjies.
Op My Planeet, die beste rympies van Jaco Jacobs
Jaco Jacobs se planeet is ’n vreemde, fantastiese, vrolike plek waar ENIGE iets kan gebeur. Daar kan wurms met tamatiesous op jou spyskaart wees, of ’n walvis kan in jou sop beland. Jy kan uitvind hoe ’n skoonheidskompetisie vir monsters werk, of die waarheid oor haaie uitvind. Jy kan ontdek jou boetie is ’n ruimtewese, jou troetel-dinosourus saamgaan skool toe, of ’n luislang kan jou ouma insluk!
Haai, jy daar –
Daar is deesdae byna nie ’n eisteddfod, kunswedstryd of klaskamer in die land waar Jaco Jacobs se skreeusnaakse, lawwe rympies nie gehoor word nie.
Hierdie reuse-rympieboek bevat van die gewildste verse uit Jaco se bundels wat oor die jare verskyn het, en daar is ook ’n paar SPLINTERNUWE rympies as bonus!
Jaco Jacobs is die skrywer van meer as 140 boeke vir tieners, kinders en kleuters.
Jaco woon in Bloemfontein saam met sy vrou, Elize, sy dogtertjies, Mia en Emma, drie honde, ’n kat en ’n troetel-luislang. Tot dusver kon die luislang dit nog nie regkry om iemand se ouma in te sluk nie.
Die dag toe Ernst ’n ertjie geëet het
Ontmoet vir Ernst, Ernst de Vos. Hy eet so ampertjies enige kos: hamburgers, pizza, herderspastei, spaghetti, bobotie (met geelrys daarby), pampoenkoekies, kerrievis, blomkool en beet, maar Ernst WEIER om ertjies te eet.
Almal probeer vir Ernst oorreed om ’n ertjie te eet: Sy ma vertel vir hom dat selfs BEROEMDE popsangers dit elke dag eet – dalk moet hy dit ook probeer as hy beroemd wil word; sy pa bied aan om vir hom meer sakgeld te gee as hy ertjies sal eet – hy kan SKATRYK word, sy juffrou vertel vir hom dat ertjies amper ’n hele alfabet vol vitamiene bevat wat jou baie STERK maak. Dit help nie. Ernst weier om ertjies te eet.
Op ’n dag, toe niemand kyk nie, eet hy egter een piepklein ertjie. Meteens begin die vreemdste dinge met Ernst gebeur! Hy word so BEROEMD soos ’n rockster… hy word SKATRYK… hy word ’n STERK superheld wat die wêreld met sy ertjiegeweer red!
Beteken dit hy gaan van nou af ertjies eet?
Hierdie lawwe, rymende prenteboek met sy verrassende einde sal selfs die kieskeurigste kleuter ’n ruk lank van alle kosfiemies laat vergeet! Wees versigtig: dalk kry jy selfs lus om aan ’n ertjie te proe.
Die illustreerder, Johann Strauss, woon in Pretoria. Hy het al ATKV-Kinderboektoekennings en die M.E.R.-prys vir sy skets ontvang.
Jaco woon in Bloemfontein saam met sy vrou, Elize, sy dogtertjies, Mia en Emma, drie honde, ’n kat en ’n troetelluislang. Sy hele gesin eet soms ertjies. Wel, ons jok. Die luislang eet nooit ertjies nie.
Die volgende vyf boeke in die Stalmaats-reeks verskyn nou saam in een lekkerlees-omnibus. Deur hulle saam uit te gee, kan ons elke storie verkoop teen ongeveer R37,00 elk – alles pogings van LAPA om kinders aan die lees te hou in benarde ekonomiese tye.
Of hulle nou aan ’n perdekompetisie deelneem, vakansie by die see gaan hou, of geld insamel om mishandelde en hawelose perde by ’n skuiling te red, waar Anri en haar maats is, sal daar altyd hope pret wees! Natuurlik is die katterige Vinette gedurig besig met allerlei planne om die lewe vir die res van die Stalmaats moeilik te maak.
Dan is daar Jacques, die ryskooleienaars se seun met sy blou oë, wat net so mal is oor perde en Anri se hart vinniger laat klop.
Gevaar op Dagbreek
Lien Morkel trap ’n slegte stel af met ’n baas in die hospitaal waar sy werksaam is. Sy gaan help uit op Haïti vir Dokters Sonder Grense en by haar terugkoms trek sy Kaap toe, waar sy by ’n mediese praktyk in Melkbos aansluit. Om in Nicol le Roux, haar nuwe skoonsuster se broer vas te loop, is ’n skok – hy was een van die redes hoekom sy weg is uit Johannesburg.
Nicol le Roux verhuis Kaap toe waar hy mede-direkteur word van ’n fondsbestuurmaatskappy. Die laaste mens wat hy verwag om in die Kaap raak te loop, is Lien, sy nuwe swaer se suster. Sy is een van daardie ‘moderne’ vroue wat alles self wil doen en geen hulp van ’n man wil hê nie.
Elsa Winckler maak gebruik van interessante karakterisering. Die held is ’n introvert, en die heldin ’n mediese dokter.
Soos altyd skitter Else se sin vir humor, ook in hierdie boek. Sy het al talle pryse gewen, en hierdie boek wys nog eens waarom. Hierdie is haar tweede SuperRomanza, en volg op Bewustelik joune.
Katryn is tevrede met haar lewe, totdat sy eendag opkyk en ’n groot blonde man met Chris Pine-blou oë in haar deli sien stap. Vir die eerste keer in jare spring haar hart regop met ’n en-wat-het-ons-hier?
Liefde vir ’n cowboy
Ami is New York se gunstelingstouderd, Brad is die goue seun van Country-musiek. Hul Las Vegas-troue is ’n skandaal, maar hulle moet voorgee om verlief te wees om hul families te beskerm. Maar Ami beleef by Brad iets wat sy gedink het nie meer bestaan nie – liefde sonder voorbehoud.
Olivia is ’n Jordaan en Markus is ’n Verhoef. Die vete tussen hul families laat die Montagues en Capulets soos vriende lyk. Wanneer hy haar egter sien, struikel sy hart en ruk iets soos liefde in sy binneste.
Liefde binne die wet
Ingrid is sedert hul eerste ontmoeting op ’n agtervoet met Martin Steyn, maar hy is haar dosent en sy mag hom nie aantreklik vind nie. As die glinstering in sy oë net nie deur haar verdediging breek nie.